Povjerenstvo za stjecanje doktorata znanosti, doktorski studij *Književnost i kulturni identitet*

Na snazi za Izmjene i dopune Studijskog programa od rujna 2024.

**Upute za priznavanje ECTS bodova za znanstvene aktivnosti na doktorskom studiju *Književnost i kulturni identitet***

1. **Znanstvene aktivnosti**

Uz aktivnosti vezane za izradu doktorskog rada[[1]](#footnote-1) izvannastavne znanstvene aktivnosti na doktorskom studiju *Književnost i kulturni identitet* odnose se na A) obvezne izvannastavne znanstvene aktivnosti koje je potrebno realizirati prije obrane doktorskog rada i B) ostale izvannastavne znanstvene aktivnosti propisane studijskim programom[[2]](#footnote-2) ili po slobodnom izboru i prijedlogu kandidata i čije vrednovanje i priznavanje provodi Povjerenstvo za stjecanje doktorata znanosti (u daljnjem tekstu: Povjerenstvo).

1. Obvezne izvannastavne znanstvene aktivnosti koje je potrebno realizirati prije obrane doktorskog rada jesu:
2. objavljen izvorni znanstveni članak iz područja istraživanja doktorskog rada (samostalno ili u suautorstvu s nastavnikom). Rad mora biti objavljen u kategoriziranom domaćem časopisu (a1 ili a2) navedenom u važećem Pravilniku o uvjetima za izbor/reizbor ili u časopisu indeksiranom u relevantnim bazama poput WoS-a ili Scopusa ili u zborniku (dokaz je potvrda o radu prihvaćenom za objavu ili kopija objavljenog rada[[3]](#footnote-3)) – 10 ECTS bodova
3. aktivno izlaganje na znanstvenom skupu u Republici Hrvatskoj (samostalno ili u suautorstvu s nastavnikom). Sudjelovanje se dokazuje potvrdom o sudjelovanju s naslovom izlaganja, knjižicom sažetaka i programom skupa – 8 ECTS bodova
4. Ostale izvannastavne znanstvene aktivnosti propisane studijskim programom ili po slobodnom izboru doktoranda, ali čije vrednovanje i priznavanje provodi Povjerenstvo. U nastavku su navedene izvannastavne aktivnosti opisane u studijskom programu:
5. objavljen pregledni članak (dokaz je potvrda o radu prihvaćenom za objavu ili kopija objavljenog rada[[4]](#footnote-4)) – 8 ECTS bodova
6. objavljen stručni članak (dokaz je potvrda o radu prihvaćenom za objavu ili kopija objavljenog rada[[5]](#footnote-5)) – 5 ECTS boda
7. izrada bibliografije (o piscu, žanru, časopisu itd.); dokaz je priložena bibliografija uz potvrdu mentora ili nastavnika na studiju koji ju je pregledao i odobrio – 3 ECTS boda
8. prikaz o hrvatskoj ili inozemnoj knjizi vezanoj uz problematiku semestralnog modula (dokaz je kopija objavljenog prikaza) – 3 ECTS boda
9. izlaganje na znanstvenom skupu u inozemstvu (samostalno ili u suautorstvu s nastavnikom); sudjelovanje se dokazuje potvrdom o sudjelovanju s naslovom izlaganja ili knjižicom sažetaka ili programom skupa – 10 ECTS boda
10. boravak na doktorskom studiju u inozemstvu najmanje tri mjeseca (realizacija se dokazuje potvrdom ustanove domaćina) – 10 ECTS bodova
11. slušanje i polaganje kolegija s humanističkoga doktorskog studija u Republici Hrvatskoj (realizacija se dokazuje potvrdom ustanove na kojoj je kolegij položen) – 3 ECTS boda
12. realizacija četiri nastavna sata na prijediplomskom ili diplomskom studiju (predavanja i seminari uz PP prezentaciju); nastava se dokazuje pismenom potvrdom nastavnika koji je ustupio nastavne sate te listama prisutnosti studenata – 3 ECTS boda
13. sudjelovanje u radu znanstvenog projekta (dokazuje se potvrdom voditelja projekta koja sadrži sve relevantne podatke o projektu te popis i opis aktivnosti na kojima je doktorand sudjelovao) – 8 ECTS bodova
14. aktivnosti po slobodnom izboru doktoranda koje priznaje i vrednuje Povjerenstvo te im sukladno relevantnosti za studij, opisu koji sadrži sve relevantne informacije te jasno obrazloženom doprinosu razvoju znanstvenog puta doktoranda u znanstvenom području, polju i grani dodjeljuje i primjeren broj ECTS bodova u slučaju da isti nisu navedeni u dokazima koje prilaže doktorand. Tu pripada npr. sudjelovanje na radionicama usavršavanja i sl. (do maks. 6 ECTS po aktivnosti)

**2. Dinamika realizacije izvannastavnih aktivnosti**

Aktivnosti pod A i B moraju biti ispunjene do upisa u 6. semestar, osim kad je riječ o izvornom znanstvenom članku, koji mora biti objavljen do obrane doktorskog rada.

Za upis u sljedeći semestar odnosno godinu priznaju se aktivnosti realizirane u prethodnoj akademskoj godini odnosno semestru, a pojedina se aktivnost može vrednovati samo jednom, primjerice ako doktorand sudjeluje u radu na projektu, prilaže potvrdu voditelja projekta s popisom i opisom aktivnosti te ako je među njima i objava znanstvenog rada, priznaje se samo jedna od navedenih aktivnosti – ili rad na projektu ili objava rada; ne priznaju se obje aktivnosti. Nadalje, ako je objavljen rad rezultat izlaganja na skupu, nije moguće priznati obje aktivnosti – izlaganje i objavu – već doktorand za priznavanje predlaže samo jednu od tih dviju aktivnosti.

1. **Način i rokovi prijave aktivnosti i priznavanja ECTS bodova**

Za priznavanje aktivnosti potrebno je ispuniti obrazac Zahtjeva za priznavanje izvannastavnih znanstvenih aktivnosti i upis ECTS bodova na doktorskom studiju Književnost i kulturni identitet na Filozofskom fakultetu u Osijeku (u daljnjem tekstu: Obrazac) koji je izradilo Povjerenstvo i koji je sastavni dio ovih Uputa.

Obrazac je potrebno digitalno popuniti sa svim traženim podatcima i informacijama koje Povjerenstvu mogu poslužiti za vrednovanje i priznavanje ECTS bodova te je potrebno priložiti dokaze o realizaciji znanstvenih aktivnosti kako je navedeno u gornjem popisu aktivnosti.

Dokazi se uz popunjen i potpisan Obrazac dostavljaju u digitalnom obliku referentu za poslijediplomske studije, ECTS koordinatoru i voditelju doktorskog studija. U slučaju potrebe i na traženje Povjerenstva doktorand je dužan dostaviti na uvid originalne dokaze o realizaciji znanstvenih aktivnosti.

Obrazac za prijavu i priznavanje ECTS bodova realizacijom znanstvenih aktivnosti predaje se najviše dva puta tijekom akademske godine, i to u siječnju i rujnu, u svrhu napredovanja na studiju.

Obrazac je sastavni dio ovih Uputa te se ispunjava relevantnim osobnim podatcima doktoranda (slobodan upis podataka), a potom odabirom znanstvenih aktivnosti u padajućim izbornicima i dodatnim slobodnim upisom traženih informacija o samim aktivnostima te popisom priloga koji služe kao dokazi realizacije. U Obrascu su (znanstvene) aktivnosti podijeljene u pet (5) kategorija: objava radova, sudjelovanja na skupovima, ostale znanstvene aktivnosti koje se vrednuju prema Programu, ostale znanstvene aktivnosti koje doktorand predlaže za vrednovanje, a nisu navedene u Programu te obvezne aktivnosti vezane uz doktorski rad. Vrednuju se najviše dvije aktivnosti po kategoriji realizirane u akademskoj godini za upis u sljedeću godinu.

Referent, voditelj studija ili ECTS koordinator upućuje doktorandima poziv sa zadanim rokom za dostavu popunjenog Obrasca i dokaza za priznavanje ECTS bodova kroz znanstvene aktivnosti, a koji je otvoren u pravilu 14 dana, nakon čega slijedi provjera i vrednovanje dostavljenih materijala te upis ECTS bodova u sustav ISVU. Primjerice, poziv se šalje 1. rujna ili 1. veljače, materijale je potrebno dostaviti do 15. u navedenom mjesecu, nakon čega Povjerenstvo provodi vrednovanje, a referent za doktorske studije nakon vrednovanja vrši upis priznatih znanstvenih aktivnosti i pripadajućih ostvarenih ECTS bodova u sustav ISVU, što se provodi unutar najviše 30 dana od utvrđenog roka za predaju, ako je predana dokumentacija prihvatljiva i primjerena. Doktorand dostavlja ispunjen Obrazac i priložene dokaze referentu za doktorske studije i ECTS koordinatoru.

Nakon što student dosegne potrebni broj ECTS bodova, vodeći računa da su zastupljene sve obvezne znanstvene aktivnosti, aktivnosti se više ne upisuju.

Prilozi:

1. Obrazac Zahtjeva za priznavanje (znanstvenih) aktivnosti i upis ECTS bodova na doktorskom studiju *Književnost i kulturni identitet* na Filozofskom fakultetu u Osijeku

1. Aktivnosti vezane uz doktorski rad (ukupno 60 bodova) odnose se na 1. prijavu teme doktorskog rada (dokaz je popunjen i urudžbiran Obrazac za prijavu teme) – 10 ECTS bodova, 2. javnu obranu teme doktorskog rada (dokaz je Odluka o prihvaćanju teme doktorskog rada prihvaćena na Fakultetskom vijeću) – 20 ECTS bodova i 3. izrada doktorskog rada koja završava javnom obranom – 30 ECTS bodova. Prijava i obrana teme provode se najkasnije u 5. semestru. [↑](#footnote-ref-1)
2. Izmijenjeni studijski program se ože pronaći ovdje: <https://www.ffos.unios.hr/wp-content/uploads/2024/10/Izmjene-do-trecine-shoda-KIKI_final.pdf> [↑](#footnote-ref-2)
3. Objavljeni je rad potrebno unijeti u sustav CroRIS te povezati s ustanovom Filozofskog fakulteta u Osijeku. [↑](#footnote-ref-3)
4. Objavljeni je rad potrebno unijeti u sustav CroRIS te povezati s ustanovom Filozofskog fakulteta u Osijeku. [↑](#footnote-ref-4)
5. Objavljeni je rad potrebno unijeti u sustav CroRIS te povezati s ustanovom Filozofskog fakulteta u Osijeku. [↑](#footnote-ref-5)